Toshkentda mashina ichidan 27 mln so‘m o‘g‘irlagan bir guruh jinoyatchilar qo‘lga olindi. Bu haqda “Ogoh” nashri yozmoqda. 1978 yili tug‘ilgan Omon Xayrullayev shahardagi restoranlardan birida ukasi Otabekning hamkasblari bilan o‘tirganida, ulardan birini – Akmal ismli shaxsni Farg‘onaga olib ketishi lozim bo‘lgan kirakash Ikrom Azizov muassasaga kirib kelib, bir joydan 60 mln so‘m olganini, shunga ushlanib qolganini aytdi. Buni eshitgan Omon darhol restorandan chiqib, tanishi Jamshidga qo‘ng‘iroq qildi va vaziyatni tushuntirdi. Jamshid u yerga yetib kelib, mashina ichiga kirdi va u yerdagi ikkita sumkani qo‘liga oldi. Shu payt avtoturargoh qorovuli Ya. Hoshimov uning shubhali xatti-harakatlariga e’tibor berib, ovoz ko‘tardi. Buning natijasida Jamshid 27 mln so‘mni olib, qolgan pullarni tashlab qochib ketdi. O‘g‘rilikni bilgan kirakash militsiyaga murojaat qildi. O‘tkazilgan qisqa tekshiruv chog‘ida barcha jinoyatchilar aniqlandi. Sud ularga tegishli jazoni tayinladi.